Oľga Belešová

Oľga Belešová (* 8. máj 1965, Bratislava) je slovenská herečka, autorka a moderátorka.

Životopis 
Na javisku hrala už ako osemročná. Desať rokov bola členkou detského divadelného súboru Ludus. Vyštudovala žurnalistiku na FF Univerzity Komenského v Bratislave. Pracovala ako novinárka v denníkoch Práca, Pravda a SME a týždenníkoch TV oko a Nedeľná Pravda. Okrem toho je známa aj ako autorka a interpretka v rozhlase aj v televízii. Popri novinárčine hrala v divadle GUnaGU, kde za 20 rokov pôsobenia vytvorila množstvo komediálnych i dramatických postáv, ďalej v Štúdiu L+S a Divadle Aréna a v súčasnosti pôsobí aj v ďalších divadlách. Na niektorých predstaveniach sa podieľa aj autorsky.

Je divadelná, televízna, rozhlasová i dabingová herečka, od roku 2002 pôsobí ako herečka v slobodnom povolaní. Je autorkou originálnych predstavení: Len tak ľahučko, Ďefčátko, Urgentný príjem'. Na niektorých ďalších sa podieľala ako spoluautorka: John a Yoko  (spolu s manželom, novinárom Masahikom Shiraki, za hru získali ocenenie Zlatý gunár na Kremnických gagoch), Modelky, Telenovela, Pravdivý príbeh Oľgy B. - ženy so zlatými rukami, Poradňa krásy Šereď, Baby na palube).

V Slovenskej televízii bola takmer desať rokov scenáristkou a moderátorkou cyklu Umenie/divadlo a tanec. V Slovenskom rozhlase bola dva roky autorkou a hostiteľkou v zábavnej talk show Meno mesto zviera vec. Má rada tvorbu pre deti. V rozhlase nahrala cyklus rozprávok na dobrú noc Pán Áčik od Jána Uličianskeho. Okrem toho nahrala aj slovenskú verziu audioknihy Dušana Taragela: Rozprávky pre neposlušné deti a ich starostlivých rodičov (1997) - údajne ide o prvú audioknihu na Slovensku. V najnovšom projekte pre deti Mimi a Líza prepožičala svoj hlas viacerým postavám. Ide o pôvodný slovenský seriál kreslených televíznych večerníčkov a rozhlasový seriál Kataríny Kerekesovej. Nadabovala aj šéfku diaľničnej polície Kim Krügerovú v nemeckom akčno-kriminálnom seriáli Kobra 11.

Od roku 2015 moderuje v RTVS reláciu pre seniorov s názvom Generácia – zlaté roky života.  Okrem toho sa pravidelne objavuje aj v ďalších projektoch ako napríklad Chart Show. Svoj hlas prepožičiava vo viacerých televíznych a rozhlasových reklamách.

Je spoluautorkou cyklu takzvaných "Liečivých videí" Poradne krásy Šereď (spolu s Luciou Kollárovou), ktoré sú publikované na webe. Oľga Belešová a Lucia Kollárová boli prvou dvojicou žien-zabávačiek na Slovensku, aj v širšom európskom kontexte. Pre Rádio Expres vymyslela a zrealizovala prvý slovenský kreslený seriál s názvom Wald city, ktorý rádio vysielalo a zverejňovalo na svojom webe. Je autorkou rozhlasovej hry – improvizácie „Len tak...“ na motívy vlastného divadelného predstavenia.

 Filmografia 
 1999: Zborovňa (profesorka Laura Chudá)
 2008: Obchod so šťastím (Vierča)
 20082014: Profesionáli (suseda Beatrix Bežná) - za túto rolu bola dvakrát nominovaná na cenu OTO
 2011: Gympel TV 
 2011: Zita na krku
 2012: Ordinácia v ružovej záhrade
 2014: Búrlivé víno (Drahuša Chrobáková)
 2021 – súčasnosť: Najhorší týždeň môjho života (Eva)
 2022: Šťastná rybka

 Televízia - moderovanie 
 2015: RTVS – Generácia – zlaté roky života – relácia pre seniorov

 Divadlo 
 GUnaGU - predstavenia: Len tak ľahučko (1994), Ďefčátko (2000), John & Yoko (2007) a predstavenie pre deti: Baba Jaga a Majkl Džeksn (2002) SND (činohra) -  predstavenie Demokrati, kde bola za postavu Hanky nominovaná na Divadelné ocenenie sezóny DOSKY
 L+S - hrala v predstavení Slovenský raj spolu s Milanom Markovičom, Rasťom Piškom, Gabikou Škrabákovou a Jurajom Predmerským
 Divadlo Aréna - komédie Boh masakra (2007), Perfect days, v minulosti hra Absolvent (2010) a pre deti Červená čiapočka podľa líšky (2007) 
 Teatro Wustenrot (bývalé West) - predstavenie Prípad čiernej vdovy s Jožom Pročkom a Romanom Pomajbom
 Divadlo v podpalubí (Loď Adyho Hajdu) - So Zuzanou Martinkovou-Znášikovou je spoluautorkou a jednou z hlavných protagonistiek v spoločnom autorskom predstavení Baby na palube. V minulosti tu hrala v autorskom komediálnom projekte Poradňa krásy Šereď (2010) spolu s Luciou Kollárovou. V júni (2016) pripravuje s Romanom Pomajbom novú komediálnu hru Zoznamka. Pôjde o voľné pokračovanie komédie Poradňa krásy Šereď.

 Poradňa krásy Šereď 

Je 80 minútová divadelná hra a súčasne komediálny projekt autorskej dvojice Oľga Belešová a Lucia Kollárová. Hra mala premiéru 28. septembra 2010 v Divadle v Podpalubí na Adylodi v Bratislave a posledné predstavenie sa tu odohralo 20. januára 2014. Hrala sa dvakrát za mesiac. Hlavnými protagonistkami predstavenia sú publicistka / moderátorka Lucia Kollárová (stvárňuje samú seba) a pani Erika, odborníčka na všetko (vymyslená celebrita, ktorú stvárňuje herečka a autorka Oľga Belešová).

 ZOZNAMKA alebo Prečo ešte nemám svojho Milana 
Zážitková divadelná šou pre všetkých, ktorí hľadajú lásku a zábavu. Oľga Belešová ako Pani Erika a Roman Pomajbo ako pán Milan. Pani Erika, odborníčka na všetko, sa vrhla na novú podnikateľskú aktivitu. Vychádza z toho, že Slovensko je už skrásnené vďaka Poradni krásy Šereď a teraz treba pomôcť tým, ktorí ešte nenašli svoju lásku. S novým kolegom pánom Milanom nájdu lásku každému.

 Diskografia, kompilácie (výber) 
 2008 - Veľkí herci spievajú malým deťom 2'' - Kniha s CD pre deti - Enigma, ISBN 978-80-969830-1-8, Texty: Peter Konečný - Alena Michalidesová - Oľga Záblacká - Svetozár Sprušanský, Hudba: Sisa Michalidesová, (na CD spievajú: Stano Dančiak, Marián Labuda, Marián Geišberg, Martin Huba, Monika Hilmerová, Robert Roth, Petra Polnišová, Ladislav Kerata, Oľga Belešová, Alexander Bárta, Ivo Gogál a Gabriela Dzuríková)

Referencie

Iné projekty

Externé odkazy 
 Rozhovor pre portál 24hod.sk: Oľga Belešová má rada svoje „uletené ženy“, baví ju to
 JOJ.sk - podstránka seriálu Profesionáli: Vianoce u Oľgy Belešovej: Okrem kapustnice jedia aj suši!

Slovenské dabingové herečky
Slovenské divadelné herečky
Slovenské televízne herečky
Slovenskí novinári
Zlatý gunár
Osobnosti z Bratislavy